Parys-6: uitspraak uitgestel | Netwerk24
Deur Alet Van Der Walt 17 Maart 2020 17:21
Die vigilante-moordverhoor van ses mans van Parys is Dinsdag weens kommer oor Covid-19 tot 6 April uitgestel.
Regter Corné van Zyl het in die rondgaande hof in Parys gesê sy sal dan 'n verkorte weergawe van haar uitspraak in dié marathonverhoor gee.
Van Zyl sê daar is ooreengekom dat 'n volledige skriftelike uitspraak teen 6 April aan al die betrokke partye beskikbaar gestel sal word.
Sy het gesê die mans sal teen 8 April weet wat die hof se besluit oor hul skuldigbevinding is.
Hulle kan hulle dan voorberei op voorvonnisverrigtinge waarvoor nog 'n datum vasgestel moet word.
Boeta van der Westhuizen, Henk Prinsloo en Cor Loggenberg tydens 'n vorige hofverskyning. Hulle is drie van die Parys-6 wat van moord aangekla word.Foto: Alet van der Walt
Die ses mans, Boeta van der Westhuizen (53), Anton Loggenberg (53), Henk Prinsloo (50), Cor Loggenberg (23), Miela Jansen van Vuuren (26) en Loedie van der Westhuizen (21), word daarvan beskuldig dat hulle twee vermeende plaasaanvallers, Samuel Tjixa (28) en Simon Jubeba (37), op 6 Januarie 2016 so erg geslaan het dat hulle albei die volgende dag weens hul beserings dood is.
'n Groep mans het Loedie van der Westhuizen sr. dié dag op sy plaas buite Parys aangeval. Hy was die pa van Boeta en oupa van Loedie jr. wat albei van die moorde aangekla word.
Loedie sr. kon 'n noodknoppie druk waarna tientalle mense hom kom help het.
Tydens die soektog na die aanvallers is Tjixa en Jubeba aangekeer en deur die mans aangerand.
Van der Westhuizen (74) is in Januarie 2018 dood.
Die verhoor het in Mei 2017 begin en is deur talle oponthoude vertraag.
Die ses moes in 'n stadium nuwe regsverteenwoordigers kry weens 'n botsing van belange, die staat wou Anton Loggenberg se borgtog laat terugtrek wat tot 'n borgtogverhoor gelei het, en Van Zyl was 'n tyd lank siek.